*****

ΚΑΝΟΝΙΣΜΟΣ (ΕΟΚ) αριθ. 2876/84 ΤΟΥ ΣΥΜΒΟΥΛΙΟΥ

της 21ης Σεπτεμβρίου 1984

για τη σύναψη συμφωνίας μεταξύ της Ευρωπαϊκής Οικονομικής Κοινότητας και της κυβέρνησης των Ηνωμένων Πολιτειών της Αμερικής σχετικά με τα αλιεύματα στα ανοικτά των ακτών των Ηνωμένων Πολιτειών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

Εκτιμώντας:

ότι πρέπει να συναφθεί η συμφωνία μεταξύ της Ευρωπαϊκής Οικονομικής Κοινότητας και των Ηνωμένων Πολιτειών της Αμερικής σχετικά με τα αλιεύματα στα ανοικτά των ακτών των Ηνωμένων Πολιτειών, που μονογραφήθηκε στις 27 Ιουνίου 1984·

ότι είναι σκόπιμο να προβλεφθούν ειδικές διατάξεις για την καταγγελία της συμφωνίας αν, λόγω ειδικών περιστάσεων, η Κοινότητα αδυνατεί αν εξακολουθεί να συμμετέχει στη συμφωνία,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η συμφωνία μεταξύ της Ευρωπαϊκής Οικονομικής Κοινότητας και της κυβέρνησης των Ηνωμένων Πολιτειών της Αμερικής σχετικά με τα αλιεύματα στα ανοικτά των ακτών των Ηνωμένων Πολιτειών, το παράρτημα και τα εγκεκριμένα πρακτικά (Agreed Minutes), τα οποία αποτελούν αναπόσπαστο μέρος της συμφωνίας, εγκρίνονται εξ ονόματος της Κοινότητας.

Το κείμενο της συμφωνίας, συμπεριλαμβανομένων του παραρτήματος και των εγκεκριμένων πρακτικών, επισυνάπτεται στον παρόντα κανονισμό.

Άρθρο 2

Ο Πρόεδρος του Συμβουλίου εξουσιοδοτείται να ορίσει τα πρόσωπα που είναι αρμόδια να υπογράψουν τη συμφωνία και την ανταλλαγή διακοινώσεων που προβλέπεται στο άρθρο ΧΙΧ της συμφωνίας.

Ο Πρόεδρος του Συμβουλίου γνωστοποιεί την ολοκλήρωση των απαιτουμένων εσωτερικών διαδικασιών (2).

Άρθρο 3

1. Το Συμβούλιο μπορεί να αποφασίζει την καταγγελία της συμφωνίας με ειδική πλειοψηφία, μετά από πρόταση της Επιτροπής. Το Συμβούλιο αποφασίζει εντός δύο μηνών από την υποβολή της πρότασης της Επιτροπής.

2. Αν δημιουργηθεί η περιγραφόμενη στο σημείο 7 των εγκεκριμένων πρακτικών κατάσταση, η Επιτροπή υποβάλλει αμέσως στο Συμβούλιο και τα κράτη μέλη μια έκθεση, συνοδευόμενη από τη γνώμη της κατά την οποία πληρούνται οι προβλεπόμενοι για την καταγγελία όροι. Μέσα σε δέκα ημέρες από την υποβολή αυτής της γνώμης στο Συμβούλιο, οποιοδήποτε κράτος μέλος μπορεί να ανακινήσει το θέμα στο Συμβούλιο. Το Συμβούλιο μπορεί να αποφασίσει, με ειδική πλειοψηφία, ότι δεν θα τεθεί τέρμα στη συμφωνία. Εάν δεν ληφθεί τέτοια απόφαση μέσα σε ένα μήνα από την υποβολή της γνώμης της Επιτροπής στο Συμβούλιο ή αν κανένα κράτος μέλος δεν ανακινήσει το θέμα στο Συμβούλιο μέσα στις παραπάνω δέκα ημέρες, η συμφωνία καταγγέλεται από την Επιτροπή.

3. Η Επιτροπή, εξ ονόματος της Κοινότητας, κοινοποιεί κάθε καταγγελία της συμφωνίας σύμφωνα με το άρθρο ΧΙΧ της τελευταίας.

Άρθρο 4

Ο ιδιοκτήτης ή ο εκμεταλλευόμενος σκάφος κράτους μέλους, το οποίο πραγματοποιεί αλιευτική ή άλλη δραστηριότητα στα πλαίσια της συμφωνίας, παρέχει στις αρμόδιες αρχές της Κοινότητας πληροφορίες, όταν απαιτούνται, όσον αφορά τους ιχθύς ή τα προϊόντα αλιείας που αλιεύθηκαν ή αποκτήθηκαν διαφορετικά, κατ' εφαρμογή της συμφωνίας. Για το σκοπό αυτό, θεσπίζονται λεπτομερείς κανόνες σύμφωνα με τη διαδικασία που προβλέπεται στο άρθρο 33 του κανονισμού (ΕΟΚ) αριθ. 3796/81 (1).

Άρθρο 5

Ο παρών κανονισμός αρχίζει ναι ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Σεπτεμβρίου 1984.

Για το Συμβούλιο

Ο Πρόεδρος

A. DEASY

(1) Το Ευρωπαϊκό Κοινοβούλιο έδωσε τη γνώμη αυτή στις 13 Σεπτεμβρίου 1984 (δεν δημοσιεύθηκε ακόμα στην Επίσημη Εφημερίδα).

(2) Η ημερομηνία ενάρξεως ισχύος της συμφωνίας δημοσιεύεται στην Επίσημη Εφημερίδα των Ευρωπαϊκών Κοινοτήτων με τη φροντίδα της Γενικής Γραμματείας του Συμβουλίου.

(1) ΕΕ αριθ. L 379 της 31. 12. 1981, σ. 1.